Myitkyna Na Wunpawng Sha Ni Zuphpawng Sa Ai KIO Ni Hpe Hkaptau Na Lam
May 28, 2013 ya shani Myitkyina Muklum, Manau Wang Majoi Gawknu kaw galaw na Myen hte KIO ni a hkrum zup bawngban hpawng de du sa wa na KIO Ningbaw Ningla, Dat Kasa ni hpe Myitkyina hte Waimaw ginra kaw na Jinghpaw Wunpawng mungshawa ni wu wu di di hkaptau hkalum la na lam shiga na lu ai.
Dai zawn hkaptau na lam hpe chye da ai Wunpawng sha nkau mi ya kaw nna hkrit gari hpang wa sai lam, KIO nkau mi mung amyu myu myit la nna hkrit nga ma ai lam mung na lu ai.
Tsang ai lam gaw bawngban hpawng hta ga n hkrum wa yang Myen ni a Media ni hta “mungshawa ni gaw simsa lam grai ra sharawng, KIO ni baw ja ma ai” ngu nna sumla ni hte mungkan de bai ndau masu na hpe tsang ai re lam chye lu ai. Hpa n tsang ra ai, Myen masu na hpe sha hkrit nga yang anhte a lam kadai litla sana ta? Hpa mi byin yang byin wa u ga anhte Myitkyina shawa masha ni gaw tau na sha re. Hkikhkam dik ai hku tau hkalum na hkyen da sai. KIO mung nau hkrit jang gaw n sa na lam sha nga ai. Amyu, Mungdan a lam, hparan la na gaw ya ten re, kaning re manghkang mung byin wa u ga, n hkrit ra ai. Mung shawa ni akyu grai hpyi da sai. Manghkang hkrai hkrit nga yang gaw hpa di sana.
Tau hkalum na lam hte seng nna woi awn ai ni hte hkrum shaga yu yang anhte Kachin ni mahkra KIO re hpe ya madun ra sai lam, KIO gaw Kachin yawng a gawng malai re hpe mungkan ting chye na ahkyak re lam chye lu ai.
Dai majaw May 27 ya shani bawngban hpawng sa ai amyu sha Ningbaw Ningla ni hpe tau hkalum ai lamang hta Kachin tai ai Labau lit re ngu myit la let Wunpawng myusha ni yawng wu wu di di jawm galaw sa wa ga ngu nna, na ai shiga a ntsa tau madi dat ai.(TUT)
kac_Latn kac_Latn kac_Latn kac_Latn kac_Latn kac_Latn